ການກໍ່ສ້າງທາງລົດໄຟ ລາວ-ຈີນ ຄືບໜ້າແລ້ວ 60 ເປີເຊັນ ຕາມແຜນການ ທີ່ຈະໃຫ້ ແລ້ວເສັດ ພາຍໃນປີ 2021
ແຕ່ຢ່າງໃດກໍຕາມ ຄະນະໄກ່ເກ່ຍ ຂອງໂຄງການກໍ່ສ້າງ ທາງລົດໄຟ ລາວ-ຈີນ ຍັງສືບຕໍ່ການເຈລະຈາ ກັບບັນດາ ຫົວໜ່ວຍທຸລະກິດ ແລະປະຊາຊົນ ຜູ້ເປັນເຈົ້າຂອງທີ່ດິນ ແລະສິ່ງປູກສ້າງຕ່າງໆ ໃນເຂດກໍ່ສ້າງທາງລົດໄຟ.
ການກໍ່ສ້າງທາງລົດໄຟ ລາວ-ຈີນ ຄືບໜ້າແລ້ວ 60 ເປີເຊັນ ຂອງແຜນການ ສ່ວນນາຍົກ ລັດຖະມົນຕີ ກໍສັ່ງໃຫ້ເລັ່ງຈ່າຍຄ່າຊົດເຊີຍ ໃຫ້ປະຊາຊົນ ເພື່ອເຮັດໃຫ້ການກໍ່ສ້າງສຳເລັດ ພາຍໃນທ້າຍປີ 2021 ທ່ານໂຈວ ສຽວເຊຍ ຫົວໜ້າໂຄງການກໍ່ສ້າງທາງລົດໄຟລາວ-ຈີນ ໄລຍະທີ 1 ຖະແຫລງ ຢືນຢັນ ວ່າ ການກໍ່ສ້າງທາງລົດໄຟ ລາວ-ຈີນ ໄດ້ຄືບໜ້າໄປແລ້ວປະມານ 60 ເປີເຊັນ ຂອງແຜນການທັງໝົດ ໂດຍສະເພາະເດືອນມີນາ 2019 ນີ້ ກໍໄດ້ສຳເລັດການເຈາະ ແລະກໍ່ສ້າງອຸໂມງບໍ່ເຕັນ ໃນເຂດເມືອງຫຼວງນ້ຳທາ ທີ່ມີໄລຍະທາງຍາວ 6,453 5 ແມັດ ຊຶ່ງຖືເປັນ 1 ໃນ 10 ອຸໂມງ ທີ່ມີໄລຍະທາງຍາວກວ່າ 5,000 ແມັດຂຶ້ນໄປ ທັງນີ້ ໂດຍທາງລົດໄຟ ລາວ-ຈີນ ທີ່ເຊື່ອມຕໍ່ຈາກບໍ່ເຕັນ ໄປຍັງນະຄອນວຽງຈັນ ຈະຕ້ອງ ຂຸດເຈາະ ແລະກໍ່ສ້າງອຸໂມງ ຈຳນວນ 75 ອຸໂມງ ໃນຕະຫຼອດເສັ້ນທາງລົດໄຟ ທີ່ມີໄລຍະ ທາງຍາວທັງໝົດ 414 ກິໂລແມັດ ຊຶ່ງຈາກການດຳເນີນງານຈາກຈີນຫຼາຍກວ່າ 30,000 ຄົນ ໃນປັດຈຸບັນນີ້ ກໍເຮັດໃຫ້ສະພາບໍລິຫານບໍລິສັດລົດໄຟ ລາວ-ຈີນ ຈຳກັດ ຊຶ່ງມີ ທ່ານ ຈູ ກົວະຈຽງ ເປັນປະທານນັ້ນ ມີຄວາມໝັ້ນໃຈວ່າ ການກໍ່ສ້າງທາງລົດໄຟ ລາວ-ຈີນ ຈະ ແລ້ວເສັດຕາມກຳນົດ ພາຍໃນທ້າຍປີ 2021 ຢ່າງແນ່ນອນ ແຕ່ຢ່າງໃດກໍຕາມ ຄະນະໄກ່ເກ່ຍຂອງໂຄງການກໍ່ສ້າງທາງລົດໄຟ ລາວ-ຈີນ ຍັງຄົງສືບ ຕໍ່ ການເຈລະຈາກັບບັນດາຫົວໜ່ວຍທຸລະກິດ ແລະປະຊາຊົນຜູ້ເປັນເຈົ້າຂອງທີ່ດິນ ແລະສິ່ງປູກສ້າງຕ່າງໆ ທີ່ຢູ່ໃນເຂດກໍ່ສ້າງທາງລົດໄຟ ເພື່ອຈະເຮັດຂໍ້ຕົກລົງຮ່ວມກັນ ກ່ຽວກັບອັດຕາຄ່າເວນຄືນໃຫ້ໄດ້ ຢ່າງສົມບູນ ຊຶ່ງໃນປັດຈຸບັນນີ້ ຍັງເຫຼືອ 242 ລາຍ ທີ່ຍັງບໍ່ສາມາດຕົກລົງກັນໄດ້ ໂດຍໃນປັດຈັນ ຄະນະຄຸ້ມຄອງໂຄງການກໍ່ສ້າງທາງລົດ ໄຟ ລາວ-ຈີນ ໄດ້ສົ່ງມອບທີ່ດິນໃຫ້ກັບບໍລິສັດຜູ້ຮັບເໝົາຈາກຈີນໄດ້ແລ້ວ 84 ເປີເຊັນ ຂອງພື້ນທີ່ທັງໝົດ ຈຶ່ງຍັງເຫຼືອພຽງ 16 ເປີເຊັນ ເທົ່ານັ້ນ ທີ່ຈະເຈລະຈາຕົກລົງກັບ ປະຊາຊົນ ແລະສົ່ງມອບທີ່ດິນໃຫ້ບໍລິສັດຈີນ ຢ່າງຄົບຖ້ວນໃຫ້ໄວທີ່ສຸດ ໂດຍຫຼ້າສຸດ ກໍປາກົດວ່າ ທ່ານທອງລຸນ ສີສຸລິດ ນາຍົກລັດຖະມົນຕີ ໄດ້ສັ່ງການໃນກອງປະຊຸມ ຄະນະລັດຖະບານລາວ ປະຈຳເດືອນມີນາ 2019 ໃຫ້ພາກສ່ວນຮັບຜິດຊອບເລັ່ງດຳ ເນີນການຈ່າຍຄ່າຊົດເຊີຍໃຫ້ປະຊາຊົນລາວ ທີ່ຖືກກະທົບຈາກໂຄງການທາງລົດໄຟ ລາວ-ຈີນ ຢ່າງຄົບຖ້ວນຕາມກົດໝາຍ ໃຫ້ໄວທີ່ສຸດ ດັ່ງທີ່ທ່ານ ຈະເລີນ ເຢຍປາວເຮີ ລັດຖະມົນຕີ ແລະໂຄສົກຄະນະລັດຖະບານລາວ ໄດ້ຖະແຫລງຢືນຢັນວ່າ: ໂຄງການກໍ່ສ້າງທາງລົດໄຟ ລາວ-ຈີນ ຈະສົ່ງຜົນກະທົບຕໍ່ປະຊາຊົນລາວ ຈຳນວນ 4,411 ຄອບຄົວໃນເຂດ 13 ເມືອງ ຂອງແຂວງຫຼວງນ້ຳທາ ອຸດົມໄຊ ຫຼວງພະບາງ ວຽງຈັນ ແລະນະຄອນວຽງຈັນ ໂດຍມີທີ່ດິນທີ່ຖືກກະທົບ 3,832 ເຮັກຕາ ສິ່ງປູກສ້າງ 3,346 ຫຼັງ ຕົ້ນໄມ້ຕ່າງໆ ແລະໄມ້ກິນໝາກລວມກັນຫຼາຍກວ່າ 9 ແສນຕົ້ນ ໂດຍ ການຊົດເຊີຍ ຄ່າທີ່ດິນ ໃນເຂດແຂວງຫຼວງນ້ຳທາ ອຸດົມໄຊ ແລະຫຼວງພະບາງ ມີຕັ້ງ ແຕ່ 11,000-80,000 ກີບຕໍ່ຕະລາງແມັດ ສ່ວນທີ່ແຂວງວຽງຈັນ ແລະນະຄອນວຽງຈັນ ທີ່ຊົດເຊີຍລະຫວ່າງ 15,000-137,000 ກີບຕໍ່ຕະລາງແມັດ ໂດຍໃນເດືອນມັງກອນ 2019 ກໍໄດ້ມີການຈ່າຍຄ່າຊົດເຊີຍໃຫ້ປະຊາຊົນ 63 ລາຍ ຢູ່ໃນເຂດບ້ານແຈ້ງສະຫວ່າງ ແລະບ້ານຫ້ວຍນ້ຳເຢັນ ເມືອງນາຊາຍທອງ ນະຄອນວຽງຈັນ ຄິດເປັນມູນຄ່າລວມຫຼາຍ ກວ່າ 17 ຕື້ 277 ລ້ານກີບ ທາງດ້ານກຸ່ມແລກປ່ຽນຂໍ້ມູນດ້ານທີ່ດິນ ອົງການທີ່ບໍ່ຂຶ້ນກັບລັດຖະບານໃນລາວ ລາຍ ງານວ່າ ອັດຕາຄ່າຊົດເຊີຍທີ່ດິນ ແລະສິ່ງປູກສ້າງໃຫ້ປະຊາຊົນ ທີ່ຖືກກະທົບຈາກ ໂຄງການ ທາງລົດໄຟ ລາວ-ຈີນ ເປັນການປະເມີນລາຄາຕ່ຳກວ່າ ຄວາມເປັນຈິງ ເຊັ່ນ ທີ່ດິນຢູ່ເຂດເມືອງນາຊາຍທອງ ທີ່ມີລາຄາສະເລ່ຍສູງເຖິງ 1 ລ້ານ 3 ແສນກີບຕໍ່ຕະລາງ ແມັດ ຊຶ່ງສູງກວ່າອັດຕາຄ່າຊົດເຊີຍໃນໂຄງການທາງລົດໄຟ ລາວ-ຈີນເຖິງ 10 ເທົ່າ ທັງນີ້ ໂຄງການທາາງລົດໄຟ ລາວ-ຈີນ ເປັນການຮ່ວມທຶນລະຫວ່າງ ລັດຖະບານລາວ ກັບຈີນ ໃນສັດສ່ວນ 30 ເປີເຊັນ ຕໍ່ 70 ເປີເຊັນ ຂອງມູນຄ່າການລົງທຶນລວມ 6,000 ລ້ານໂດລາ ທີ່ກູ້ຢືມຈາກຈີນ